CELEX: 32021R0734
Language: ro
Date: 2021-05-05 00:00:00
Title: Regulamentul de punere în aplicare (UE) 2021/734 al Comisiei din 5 mai 2021 de modificare a Regulamentului de punere în aplicare (UE) 2021/521 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse

6.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 158/13
               
            
         REGULAMENTUL DE PUNERE ÎN APLICARE (UE) 2021/734 AL COMISIEI
         din 5 mai 2021
         de modificare a Regulamentului de punere în aplicare (UE) 2021/521 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/479 al Parlamentului European și al Consiliului din 11 martie 2015 privind instituirea unui regim comun aplicabil exporturilor (1), în special articolul 6,
         întrucât:
         
                     (1)
                  
                  
                     La 30 ianuarie 2021, Comisia a adoptat Regulamentul de punere în aplicare (UE) 2021/111 (2) care condiționează exportul de vaccinuri împotriva COVID-19, precum și de substanțe active, inclusiv bănci de celule master și de celule de lucru, utilizate pentru fabricarea acestor vaccinuri, de prezentarea unei autorizații de export, în temeiul articolului 5 din Regulamentul (UE) 2015/479. La sfârșitul perioadei de șase săptămâni de la data intrării în vigoare a măsurilor respective, Comisia a adoptat Regulamentul de punere în aplicare (UE) 2021/442 (3) prin care a fost instituită obligația de a prezenta o autorizație de export pentru exportul acelorași produse până la 30 iunie 2021, în temeiul articolului 6 din Regulamentul (UE) 2015/479.
                  
               
                     (2)
                  
                  
                     La 24 martie 2021, Comisia a adoptat Regulamentul de punere în aplicare (UE) 2021/521 (4) care introduce, ca factor suplimentar care trebuie luat în considerare atunci când se are în vedere acordarea unei autorizații de export, necesitatea de a analiza dacă această autorizație nu reprezintă o amenințare la adresa securității aprovizionării în cadrul Uniunii cu mărfurile care intră sub incidența Regulamentului de punere în aplicare (UE) 2021/442. Prin același regulament, exceptarea anumitor țări de destinație din domeniul de aplicare al Regulamentului de punere în aplicare (UE) 2021/442 a fost, de asemenea, suspendată temporar.
                  
               
                     (3)
                  
                  
                     Regulamentul de punere în aplicare (UE) 2021/521 a fost adoptat în temeiul articolului 5 din Regulamentul (UE) 2015/479 și se aplică pentru o perioadă maximă de șase săptămâni.
                  
               
                     (4)
                  
                  
                     În pofida accelerării vaccinării în întreaga Uniune, pandemia rămâne gravă, iar condițiile descrise în considerentele Regulamentului de punere în aplicare (UE) 2021/521 persistă în continuare.
                  
               
                     (5)
                  
                  
                     Prin urmare, dispozițiile specifice introduse prin Regulamentul de punere în aplicare (UE) 2021/521 trebuie să se aplice în continuare până la 30 iunie 2021.
                  
               
                     (6)
                  
                  
                     Islanda, Liechtenstein și Norvegia (statele AELS care fac parte din SEE) participă la piața internă a Uniunii în conformitate cu Acordul privind Spațiul Economic European. Majoritatea exporturilor către statele AELS care fac parte din SEE constau într-un vaccin achiziționat de un stat membru în temeiul unui acord preliminar de achiziție încheiat de Uniune și revândut țărilor respective. Pe baza informațiilor colectate prin aplicarea Regulamentului de punere în aplicare (UE) 2021/521, nu există niciun indiciu că exporturile sunt direcționate prin statele AELS care fac parte din SEE către alte țări care nu sunt exceptate de la mecanismul de autorizare a exporturilor în temeiul articolului 1 alineatul (9) din Regulamentul de punere în aplicare (UE) 2021/442. Prin urmare, nu este necesar să se mențină suspendarea exceptării de la acest mecanism în ceea ce privește exporturile către statele AELS care fac parte din SEE.
                  
               
                     (7)
                  
                  
                     Prin urmare, Regulamentul de punere în aplicare (UE) 2021/521 trebuie modificat în consecință, iar modificarea se aplică imediat.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 3 alineatul (1) din Regulamentul (UE) 2015/479,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2021/521 se modifică după cum urmează:
            
                        1.
                     
                     
                        La articolul 1, paragraful al doilea se înlocuiește cu următorul text:
                        „Cu toate acestea, suspendarea nu se aplică următoarelor țări și teritorii:
                        
                                    —
                                 
                                 
                                    Andorra;
                                 
                              
                                    —
                                 
                                 
                                    Insulele Feroe;
                                 
                              
                                    —
                                 
                                 
                                    Islanda;
                                 
                              
                                    —
                                 
                                 
                                    Liechtenstein;
                                 
                              
                                    —
                                 
                                 
                                    Norvegia;
                                 
                              
                                    —
                                 
                                 
                                    San Marino;
                                 
                              
                                    —
                                 
                                 
                                    Cetatea Vaticanului;
                                 
                              
                                    —
                                 
                                 
                                    țările și teritoriile de peste mări enumerate în anexa II la Tratatul privind funcționarea Uniunii Europene;
                                 
                              
                                    —
                                 
                                 
                                    Büsingen;
                                 
                              
                                    —
                                 
                                 
                                    Helgoland;
                                 
                              
                                    —
                                 
                                 
                                    Livigno;
                                 
                              
                                    —
                                 
                                 
                                    Ceuta și Melilla.”
                                 
                              
                  
                        2.
                     
                     
                        La articolul 3, paragraful al doilea se înlocuiește cu următorul text:
                        „Se aplică până la 30 iunie 2021.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 83, 27.3.2015, p. 34.
         
            (2)  Regulamentul de punere în aplicare (UE) 2021/111 al Comisiei din 29 ianuarie 2021 de instituire a obligației de a prezenta o autorizație de export pentru exportul anumitor produse (JO L 31 I, 30.1.2021, p. 1).
         
            (3)  Regulamentul de punere în aplicare (UE) 2021/442 al Comisiei din 11 martie 2021 de instituire a obligației de a prezenta o autorizație de export pentru exportul anumitor produse (JO L 85, 12.3.2021, p. 190).
         
            (4)  Regulamentul de punere în aplicare (UE) 2021/521 al Comisiei din 24 martie 2021 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse (JO L 104, 25.3.2021, p. 52).